敬簡堂分韻得月字
作者：朱熹
朝代：宋

paragraphs: 煌煌定方中，農隙孟冬月。
君侯敞齋扉，華榜新未揭。
我來適茲時，亦有大夫茇。
清觴不留行，晤語得超越。
更看雷雨勢，翻動龍蛇窟。
襟懷頓能輸，肝膽亦已竭。
老仙來何方，湖海氣硉矹。
君侯歛袂起，顛越承屨襪。
坐人驚創見，引去殊卒卒。
伊余不忍逝，頓首願有謁。
人生均秉彜，天造豈停歇。
云何利害判，所較無一髮。
茲焉辨不早，大本將恐蹷。
吾言實自箴，君聽未宜忽。